অক্সফোর্ডে মমতাকে বিক্ষোভ, পথে মহিলা তৃণমূল কংগ্রেস

ওয়েবডেস্ক: অক্সফোর্ডের (Oxford) কেলগ কলেজে বৃহস্পতিবার মুখ্যমন্ত্রী মমতা বন্দ্যোপাধ্যায়ের (Mamata Banerjee) বক্তব্য পেশের সময় বিক্ষোভ দেখায় এসএফআই (SFI)। সিপিএমের ছাত্র সংগঠনের ব্রিটেন শাখার ওই বিক্ষোভের প্রতিবাদে পথে নামল মহিলা তৃণমূল কংগ্রেস (TMC)। শুক্রবার কলকাতা জেলা মহিলা তৃণমূল কংগ্রেসের ডাকে মিছিল হয়। মিছিলের শেষে ডোরিনা ক্রসিংয়ে বক্তব্য পেশ করেন মহিলা তৃণমূল কংগ্রেসের নেত্রীরা। ছিলেন মহিলা তৃণমূল কংগ্রেসের সভানেত্রী চন্দ্রিমা ভট্টাচার্য, মন্ত্রী শশী পাঁজা, স্মিতা বক্সী।

চন্দ্রিমা ভট্টাচার্য বলেন, মুখ্যমন্ত্রী মমতা বন্দ্যোপাধ্যায়ের অক্সফোর্ডে বক্তৃতার সময় পরিকল্পিতভাবে যাঁরা অশান্তি সৃষ্টি করতে চেয়েছিলেন তাঁদের বিরুদ্ধে আমাদের প্রতিবাদ জারি থাকবে। শশী পাঁজা বলেন, প্রশ্নোত্তর পর্বে তাঁরা সহজেই বক্তব্য রাখতে পারতেন। এটা স্পষ্ট, তাঁদের উদ্দেশ্য প্রশ্ন করা নয়। বরং অপমান করা। লন্ডন বা বাংলা কোথাও মহিলাদের অপমান করা হলে মানুষ তা মেনে নেবেন না।

আরও পড়ুন: পুকুরের জল নড়ল, কাঁপল পাখা, আশঙ্কায় শাঁখ বাজালেন মহিলারা

খড়্গপুরে দুই মহিলাকে অপমান করেন বিজেপির প্রাক্তন রাজ্য সভাপতি দিলীপ ঘোষ। তাঁদের সুর্পণখা বলে আক্রমণ করেছিলেন দিলীপ। তাঁরাও এদিনের প্রতিবাদ মিছিলে ছিলেন। এদিন কর্মসূচির শেষে তৃণমূল মহিলা কংগ্রেসের পক্ষ থেকে দিলীপ ঘোষের বিরুদ্ধে জনতার আদালতে এফআইআর দায়ের করা হয়।

দেখুন অন্য খবর: